ლამაზი არნებია
ლამაზი არნებია (ლათ. Arnebia pulchra) — მრავალწლოვანი ბალახოვანი მცენარე ლაშქარასებრთა ოჯახისა. შემოსილია ლეგა მწვანე ფერის, ხშირი რბილი ბეწვით. აქვს 10-40 სმ სიმაღლის, სწორია ან ძირიდანვე დატოტვილი ღერო. მთელი მცენარე გაფარჩხულია, ფესვთანური ფოთლები ხაზური ან ფართოლანცეტაა, ზედა ნაწილი — წაწვეტებული, ხაზური, ღერომხვევი. გვირგვინი ყვითელია, გადანაღუნზე აქვს იისფერი ლაქები. ყვავის და ნაყოფმსხმოიარობს მაის-აგვისტოში. გავრცელებულია კავკასიაში, მცირე აზიასა და ჩრდილო-დასავლეთ ირანში. საქართველოში გვხვდება ყველა რეგიონში. იზრდება სუბალპური და ალპური სარტყლების მდელოებზე, ღორღიან ფერდობებზე.